El 70% dels accionistes que han participat directament o indirectament en la junta general extraordinària d'accionistes tecnològica, posseïdors del 99,46% del capital social, han donat suport a l'ampliació de capital que ha d'acompanyar l'execució de l'oferta pública d'adquisició de Tecnocom.  Fernando Abril-Martorell, president d'Indra ha subratllat en el seu discurs davant dels accionistes que si l'OPA finalitza amb èxit, la companyia ''millorarà'' l'oferta de productes, ''l'eficiència operativa'' i ''la rendibilitat i el valor de la companyia''. Indra va anunciar l'OPA sobre Tecnocom el 29 de novembre passat en un comunicat enviat a la Comissió Nacional del Mercat de Valors (CNMV).  El president Fernado Abril-Martorell ha afegit que amb aquesta compra, la nova Indra es convertirà amb ''el principal proveïdor espanyol de solucions tecnològiques'' en sectors com els serveis financers, l'energia, la indústria, les administracions públiques o el sector de la defensa.

Summary: Els accionistes d'Indra donen suport a la compra de Tecnocom


Ciutadans ha celebrat el dia de la Constitució en un acte a la plaça Universitat de Barcelona on la candidata Inés Arrimadas ha defensat els valors i els principis de la carta magna i els ha comparat amb ''la porqueria'' que suposa la llei de Transitorietat, que, segons la cap de llista de Cs, és una declaració d'intencions i considera que és ''l'antítesi''. ''No m'estranya que a Junqueras i Puigdemont no els agradi la Constitució, ha conclòs Arrimadas, fent referència a alguns dels articles d'aquest text. Arrimadas ha defensat també una reforma de Constitució davant ''l'immobilisme dels partits vells i el rupturisme dels separatistes'', però ha recordat que ha suposat l'etapa més gran de pau i prosperitat a l'Estat.  Arrimadas ha criticat la declaració d'intencions que representa la llei de transitorietat que va aprovar el Parlament que, tot i no tenir vigència, demostra segons la candidata de Cs, quin tipus de país volen Junqueras i Puigdemont. Per això, ha dit ''no  m'estranya que no els agradi la Constitució'' i ''que no vulguin celebrar més el dia de la Constitució''. Arrimadas ha assenyalat que aquest text no vigent demostra la intenció d'escollir ''a dit'' els jutges i per tant, aposta per una ingerència política al poder judicial, o fa desaparèixer el control del poder executiu a l'hora de fer decrets i normes. Per Arrimadas són ''barbaritats'' que formaran part d'una ''suposada Catalunya independent'' que ''per sort, no arribarà mai''.  Per aquest motiu, Arrimadas ha reivindicat la vigència de la Constitució, aprovada el 78, i els valors que representa i ha recordat que ha estat ''el marc'' que ha permès tenir ''la major etapa de pau i de democràcia de la història d'Espanya''. Per això, n'ha destacat la prosperitat, la igualtat, la llibertat i el pluralisme polític que, segons Arrimadas, inclou la carta magna. La cap de llista de Cs però, ha defensat una reforma d'aquest text que deixi enrere ''l'immobilisme'' dels PP i del PSOE, que han acabat pactant amb els nacionalistes, i també una reforma contra les idees ''rupturistes'' dels partits nacionalistes.  Arrimadas ha reconegut que alguns problemes, com ara la corrupció, l'atur, la precarietat laboral no són culpa de la Constitució, i s'ha mostrat convençuda que ''encara es poden fer moltes coses'' amb el mateix marc. Però tot i això, admet que es pot millorar el model de funcionament, i per això, aposta per un projecte reformisme ''europeista, centrista, modern i sensat'' que representa Cs.  En aquest sentit, Arrimadas ha qualificat de ''justícia poètica'' que un partit nascut a Catalunya, pugui governar la Generalitat i també Espanya per poder reformar aquesta Constitució, i que sigui un partit que no ha vigut a ''copiar les tesis nacionalistes'' com si que han fet, diu Arrimadas, PP i PSOE, sinó que ha nascut per rebatre aquestes idees en un projecte europeu, antítesis del nacionalisme.  Per Arrimadas, l'objectiu d'aquesta reforma ha de ser millorar la vida dels ciutadans i actualitzar el text del 78 al S.XXI.  La cap de llista de Cs ha demanat als seus votants que agafin la papereta amb les mateixes ''ganes i esperances de futur'' que van votar el referèndum de la Constitució, i ha assegurat que de la mateixa manera que aleshores, ''ningú no es penedirà'' de votar la formació taronja. En aquest sentit, Arrimadas ha atacat el darrer govern de la Generalitat, assegurant que amb l'objectiu de ''perjudicar'' a Espanya, han acabat perjudicant els catalans amb menys comerç, menys inversions i menys empreses, i per tant, han actuat ''d'espantaocells'' de l'economia. Per Arrimadas, els partits nacionalistes han perjudicat ''com ningú'' a Catalunya en dècades, ja que s'han gastat diners públics en ''alts càrrecs i xiringuitos'' independentistes, deixant de banda la despesa social en un moment de retallades.  Villegas agraeix a Puigdemont la mobilització dels seus votants Arrimadas ha rebut el suport, aquest dimecres, del secretari general del partit, José Manuel Villegas, que ha pronunciat Que també ha defensat els 40 anys de Constitució com una ''il·lusió col·lectiva'' i ha recordat que va ser un grup de ''valents'' qui va ser capaç d'arribar a un consens per fer-ho possible. Villegas ha recalcat que ha estat Cs qui ha volgut defensar ''sense titubejar'' el text ''dels separatistes i dels qui han intentat trencar el país''. Per Villegas, la Constitució es defensa ''amb més Constitució'' i ''més democràcia'' i per això, ha celebrat l'aplicació del 155 i la convocatòria d'eleccions pel 21-D. Per Villegas ara cal ''rematar la feina'' i el proper 21-D guanyar les eleccions als separatistes que volen ''trencar la democràcia''.  Villegas  ha defensat el projecte ''comú'' de Cs i ha recordat que ''ja està al carrer més accelerat i cohesionat que mai'' , i ha afegit, com a paradoxa, ''gràcies, Puigdemont, per fer-nos sortir al carrer, perquè els qui tenien complexos els han perdut i perquè enarboren les banderes sense complexos''. Pel secretari general de Cs, les banderes que han portat els assistents a l'acte, espanyola, catalana i europea representen territoris, ciutadans i ''són les banderes de tots els catalans'' i representen altra vegada ''un anhel comú, igual que al 78''.  El catedràtic de dret constitucional de la UAB, Francesc de Carreres, que ocupa el 85è lloc a la llista de Cs, també ha defensat la carta magna i l'ha comparat, així com la situació actual, amb el reglament del món del futbol que no té la culpa del joc bo o dolent dels diferents equips, i que, en cas de canvis substancials com ''una pilota quadrada'' deixa de ser futbol. Per De Carreres, no es tracta de ''sacralitzar'' la Constitució però si que cal recordar que els grans principis com la llibertat, la igualtat, la democràcia o la solidaritat, són principis que es conserven en aquest text, i que malgrat que es pugui reformar en cas que es faci vell, com un lavabo o una cuina en una casa, no cal destruir-la i tornar a començar de nou, que és el que, pel catedràtic, volen els qui parlen de ''carregar-se el règim del 78''. Cs ha celebrat el dia de la Constitució amb un míting a la plaça Universitat de Barcelona, on segons l'organització s'hi ha congregat al voltant d'un miler de persones que han rebut Inés Arrimadas amb crits de ''presidenta, presidenta''. En el passadís que s'ha preparat davant l'escenari, Arrimadas ha rebut el suport dels seus votants que li demanaven poder-se fer fotografies alhora que cridaven consignes com ''no ens fallis''.

Summary: Arrimadas reivindica la Constitució davant ''la porqueria'' de la llei de la transitorietat


Investigadors del Grup de Recerca del Quaternari (GRQ-SERP) de la UB han descobert a Castelldefels un esquelet de rinoceront d'uns 160.000 anys d'antiguitat, pertanyent a l'espècie ja extingida Stephanorhinus hundsheimensis, que seria similar als actuals rinoceronts negres africans. La troballa ha tingut lloc precisament a l'anomenada cova del Rinoceront, un jaciment on el 2015 ja es van localitzar dos esquelets d'aquesta espècie animal. Les restes inclouen les dues extremitats anteriors de l'exemplar, les costelles, part de la columna vertebral i el crani amb les dues mandíbules. Les restes s’extrauran de la cova aquest estiu i posteriorment els investigadors les estudiaran. L'Ajuntament d'aquest municipi preveu organitzar una exposició en què es pugui veure una part dels esquelets descoberts en les excavacions arqueològiques. Els investigadors suposen que l'animal va caure de manera accidental al fons de la cova, on va morir en quedar-hi atrapat. Les dents indicarien que era un exemplar jove, d'uns set anys, ja que encara presenta part de la dentició de llet. L'esquelet mostra que estava adaptat a la carrera i que vivia en espais oberts. La cova del Rinoceront és un jaciment arqueològic que presenta una llarga seqüència cronològica, que comprèn des dels 200.000 fins als 80.000 anys d'antiguitat. A la conca mediterrània són molt escassos els jaciments d'aquest període amb una seqüència estratigràfica tan completa. En el jaciment hi ha una gran quantitat de restes de fauna en un estat de preservació excel·lent.  L'any 2012 s'hi va descobrir un esquelet d'una cria d'elefant, i el 2015, dos esquelets de rinoceronts joves. Pel que sembla, aquesta cova del Garraf va funcionar com una trampa natural per a moltes espècies de fauna, especialment per als animals més joves i inexperimentats que hi queien a dins. En aquest jaciment també s'hi han recuperat diverses restes lítiques. Actualment la cavitat es troba seccionada verticalment a causa del darrer front d'explotació de la pedrera de ca n'Aymerich, a Castelldefels. L'extracció de pedra calcària ha desfigurat enormement el relleu original i ha destruït la major part de la cova del Rinoceront, així com l'entrada originària. Per aquest motiu, actualment s'accedeix a la cavitat per una bastida que permet desenvolupar els treballs arqueològics. Les excavacions arqueològiques formen part del projecte 'Els canvis climàtics durant el Plistocè superior a la costa central catalana i l'impacte en les poblacions neandertals i en humans anatòmicament moderns', que duu a terme el Grup de Recerca del Quaternari (GRQ-SERP) de la Universitat de Barcelona, encapçalat pels investigadors Joan Daura (Universitat de Barcelona) i Montserrat Sanz (Universitat Complutense de Madrid). Les excavacions estan finançades per l'Ajuntament de Castelldefels i el Servei d'Arqueologia i Paleontologia de la Generalitat.

Summary: Descobreixen a Castelldefels un esquelet d'una espècie extingida de rinoceront de fa 160.000 anys


Sabadell ha inaugurat aquest dilluns les estacions de de Sabadell Plaça Major i Can Feu-Gràcia de Ferrocarrils de la Generalitat (FGC) abans de la posada en marxa del perllongament, que està prevista la primavera del 2017 amb tres estacions noves més. El president de la Generalitat, Carles Puigdemont,; l'alcalde de Sabadell, Juli Fernàndez, i el conseller de Territori, Josep Rull, han estat els encarregats de la inauguració de les noves estacions, que entraran en funcionament aquest dimarts. Aquestes estacions substitueixen dues ja existents i la seva construcció s'emmarca en una modificació del traçat, quedant l'actual traçat entre Sabadell Estació i Sabadell Rambla fora de servei. D'altra banda, Rull ha assegurat que el Govern "treballà" per poder fer realitat el soterrament de 400 metres de vies entre Gràcia i Can Feu com reclama la ciutat i Fernàndez ha expressat el mateix compromís perquè el soterrament "sigui una realitat el més aviat possible".  Les dues noves estacions substitueix les de Sabadell Rambla i Sabadell Estació, que deixen d'estar en funcionament. Inicialment aquestes noves estacions havien d'haver-se posat en marxa el 2012 però les obres han patit diverses aturades i endarreriments. Puigdemont, Rull, Fernàndez i el president d'FGC, Enric Ticó, han estat els encarregats de fer el viatge inaugural. Després de validar els primers bitllets, han batejat el tren que ha fet el viatge inaugural amb el nom de Joan Oliver Pere Quart, en homenatge al poeta sabadellenc. Tot seguit han fet el trajecete inaugural entre les dues noves estacions, que compren un tram d'1,5 kilòmetres.  El conseller Rull ha dit que l'entrada en funcionament d'aquest tram i de les dues noves estacions "permet afrontar el tram final" del projecte del perllongament, que ha afirmat que permetrà "intensificar la pertinença" de Sabadell al Metro del Vallès i que permetrà que la ciutat tingui el seu propi metro per desplaçar-se entre els diversos barris. El conseller s'ha mostrat convençut que Sabadell seguirà l'exemple de Terrassa, on l'augment d'usuaris després del perllongament ha superat les expectatives inicials. Rull ha recordat també que a partir del 2019 es posaran en marxa 15 nous trens que permetran que passi un tren cada cinc minuts  i que hi hagi un tren cada dos minuts i mig a Sant Cugat i Barcelona.  D'altra ha dit que a finals d'any ha d'estar finalitzat el projecte constructiu del soterrament dels 400 metres entre la Rambla d'Ibèria i el Castell de Can Feu que reclamen des de la Plataforma Soterrament FGC Ara, qui ha aprofitat la inauguració per entregar a Puigdemont un document recordant aquesta reivindicació. Rull ha afirmat que des del Parlament es treballarà per tenir la partida necessària "per poder abastar" el projecte.  Coincidint amb aquestes paraules, Fernàndez ha dit que el "repte" que té la ciutat és que aquesta soterrament sigui una realitat. Ha destacat que a la ciutat hi ha "unanimitat política i social" i s'ha compromès a continuar treballant "perquè el soterrament sigui una realitat el més aviat possible". En línies generals, ha celebrat la posada en marxa de les dues noves estacions no només pel que suposen per a la mobilitat en transport públic sinó perquè ha dit que permetrà "recosir les ferides" que les obres han deixat en superfície durant anys.  La inauguració oficial ha estat seguida d'una jornada de portes obertes per tal que els ciutadans puguin conèixer les noves estacions. La jornada finalitzarà a les 21 hores, temps durant el qual els veïns podran viatjar gratuïtament.  5,2 kilòmetres totals El projecte total del perllongament contempla un àmbit d'actuació de 5,2 kilòmetres, dels quals 4,4 seran nou tram de línia de doble via. En total s'inauguraran quatre noves estacions: Sabadell Plaça Major, la Creu Alta, Sabadell Nord i Ca N'Oriac-Parc del Nord, a més de la reforma de l'actuació Sabadell Estació que rep el nom de Can Feu-Gràcia. Després de la posada en funcionament de les dues primeres estacions, la previsió és que el perllongament estigui finalitzat la primavera del 2017.  Actualment està executat el 87% de l'obra. Les obres d'infraestructura van finalitzar el febrer del 2015 i actualment estan en curs la totalitat dels treballs pendents d'arquitectura, via i instal·lacions, finalitzats en un primer tram fins a Sabadell Plaça Major. L'obra suposa una inversió de 430 MEUR.

Summary: Sabadell inaugura dues noves estacions d'FGC abans de la posada en marxa del perllongament el 2017


Els Bombers han donat per controlat l'incendi de Capellades aquest divendres als volts de la 1 del migdia. Així ho ha explicat el cap d'Intervenció del cos, Ricard Expósito, que ha assegurat que el 100% del perímetre ja està encerclat per mànegues d'aigua. Per donar-lo completament per extingit, ha dit, encara caldrà esperar alguns dies. És previst que en les properes hores es retirin prop del 40% dels efectius. Bombers situa les hectàrees cremades en un màxim de 55.

Summary: Els Bombers donen per controlat el foc de Capellades


Banc Sabadell va obtenir un benefici net de 216,1 milions d'euros en el primer trimestre, cosa que suposa un 14,3% menys que els guanys registrats en el mateix període de l'any passat, segons ha comunicat l'entitat a la Comissió Nacional del Mercat de Valors (CNMV). El descens de beneficis, ja previst, s'ha registrat per la concentració en el primer trimestre de l'any dels costos tecnològics extraordinaris per la integració de la plataforma del banc britànic TSB que ha suposat el desembors d'uns 100 milions d'euros, tal i com va anunciar el president del banc, Josep Oliu, en la presentació de resultats del 2016. A més d'aquests costos extraordinaris, el banc ha destinat els resultats de les operacions financeres (ROF) que aquest exercici es concentren en una gran part en el primer trimestre a ''anticipar provisions'' destinant 510,6 milions d'euros, el 17,4% més.  El benefici del banc, sense TSB, s'ha situat en el primer trimestre en 203,9 milions d'euros, amb un increment del 7,1%, amb un especial bon comportament del marge d'interessos que tot i l'entorn de baixos tipus d'interès aporta 962,4 milions d'euros, l'1,6% més que l'any passat.  La major part dels ingressos procedents de les operacions financeres (ROF) de tot l'any s'han concentrat en el primer trimestre i s'han situat en 353 milions d'euros, que serien 341,9 milions sense el TSB. En aquest resultat s'inclouen 246,2 milions d'euros per la venda d'actius financers disponibles per a la venda en productes de renda fixa i 10,4 milions d'euros per la venda de la participació a Fluidra.  D'aquesta manera, la dotació per cobrir insolvències i altres deterioraments d'actius s'han situat en el primer trimestre en 510,6 milions d'euros, un 17,4% més que el primer trimestre de l'any passat quan es van destinar 434,9 milions d'euros. Ràtio de morositat recula a xifres del 2011 En els resultats trimestrals també s'observa una reducció de 506 milions d'euros en el valor de la cartera d'actius problemàtics. Aquesta reducció de la cartera d'actius problemàtics ha ajudat a la reducció de la ràtio de morositat que el 31 de març s'ha situat en 5,86% (el 7,45% sense tenir en compte TSB), cosa que suposa recuperar xifres de morositat que no es veien des del tercer trimestre del 2011. Els recursos de clients s'han situat en 133.982 milions d'euros, un 2,1% més, que s'enfila fins el 3,9% a un tipus de canvi constant.  Els recursos fora de balanç (fons d'inversió i plans de pensions entre altres) sumen 41.848 milions, el 12,8%.  La inversió creditícia tanca el mes de març amb un saldo de 141.365 milions d'euros, cosa que suposa un augment del 2,3% en relació amb el març de l'any passat. A tipus de canvi constant el creixement de la cartera de crèdit hagués estat del 4%.  La venda del Sabadell United Bank dels Estats Units per 967 milions d'euros i amb una plusvàlua de 447 milions que s'ha acordat en el primer trimestre es podria tancar si es compleixen els terminis previstos durant el segon trimestre d'aquest any.  La ràtio en termes Common Equity Tier 1 (CET1) en format 'phase-in' s'ha situat en el trimestre en l'11,94% i la ràtio fully loaded en l'11,9%.

Summary: Banc Sabadell guanya 216 milions el primer trimestre, el 14% menys pels costos extraordinaris d'integració de TSB


L'Ajuntament de Sant Adrià de Besòs confia que la declaració de les Tres Xemeneies com a Bé Cultural d'interès Local (BCIL) permeti mantenir-les dempeus, després que Endesa hagi sol·licitat la llicència d'enderroc de l'equipament, segons estableix el pla de desmantellament de l'antiga central tèrmica, que va tancar el 2011. De moment, el consistori no ha atorgat la llicència perquè estan suspeses des del mes de setembre, quan va començat la tramitació per protegir la instal·lació. Si no es presenten al·legacions que puguin frenar el BCIL, aquesta figura jurídica blindaria les xemeneies. En paral·lel, Endesa rep possibles inversors interessats en aquest espai, però encara no s'ha concretat cap oferta. El futur de les Tres Xemeneies està en l'aire. L'antiga central tèrmica forma part de l''skyline' de l'àrea metropolitana de Barcelona des dels 70 i des de que l'any 2008 es va anunciar el seu tancament –va tancar definitivament el 2011–, l'Ajuntament i la societat civil treballen per conservar aquest símbol de la ciutat. Actualment el consistori tramita la seva declaració com a Bé Cultural d'Interès Local (BCIL), el que podria suposar el seu blindatge. L'obertura d'aquest procés ha possibilitat, ara, que la petició d'Endesa per enderrocar les estructures no es pugui executar, almenys de moment, perquè la tramitació del BCIL s'acompanya d'una suspensió de llicències per un any. Quan el procés conclogui, les Tres Xemeneies quedarien protegides jurídicament i els seus propietaris estarien obligats a fer-ne el manteniment perquè no es deteriorin. El cost anual per fer aquest manteniment es calcula que està al voltant dels 400.000 euros.  Paral·lelament, Endesa escolta ofertes de possibles inversors interessats en aquesta peça del front litoral metropolità, tot i que encara no s'ha pogut concretar cap operació. Al cost de manteniment i la inversió necessària per adaptar les estructures a uns nous usos s'hauria d'afegir el cost dels terrenys, que podria estar al voltant dels 60 MEUR, segons algunes fonts.

Summary: L'Ajuntament de Sant Adrià confia que la declaració com a BCIL permeti mantenir dempeus les Tres Xemeneies


Diversos estats de la UE com Àustria, França i el Regne Unit reconeixen, igual que Espanya, al president de l'Assemblea Nacional Juan Guaidó com a president de Veneçuela. Pràcticament a la mateixa hora de la compareixença de Pedro Sánchez a La Moncloa, altres estats han expressat oficialment el suport a Guaidó com a president interí del país llatinoamericà. "El règim de Maduro s'ha negat fins a la data a acceptar unes eleccions presidencials lliures i justes", ha afirmat el canceller austríac Sebastian Kurz en una piulada en castellà. "Per aquest motiu, considerem des d'aquest moment al president Guaidó com a president interí legítim de conformitat amb la Constitució veneçolana", ha conclòs Kurz. El president francès, Emmanuel Macron, ha reivindicat que "els veneçolans tenen el dret d'expressar-se lliurement i democràticament", remarcant que per a França Guaidó és el "president encarregat" per a "implementar un procés electoral". En la mateixa línia, el ministre d'Afers estrangers francès, Jean-Yves Le Drian, ha considerat en una entrevista France Inter que el veneçolà està "habilitat" per organitzar noves eleccions presidencials al país. Al seu torn, via Twitter, el ministre d'Exteriors del Regne Unit, Jeremy Hunt, ha indicat que Londres, "juntament amb els seus socis europeus", reconeix el president de l'Assemblea Nacional fins a la celebració d'unes eleccions "creïbles". "Esperem que això ens condueixi més a prop de posar fi a la crisi humanitària", ha dit Hunt en una piulada. Dinamarca, Lituània i Letònia també s'han sumat al suport i el reconeixement de Guaidó, expressat a través dels seus ministres d'Afers Exteriors. "La democràcia i l'estat de dret a Veneçuela han de ser restaurats", ha dit el ministre lituà, Linas Linkevicius Maduro rebutja convocar eleccions La cadena de reconeixements per part d'alguns governs europeus arriba després de l'ultimàtum a Nicolás Maduro perquè convoqués eleccions presidencials i la negativa d'aquest a fer-ho. "A Veneçuela hi ha hagut eleccions presidencials, hi ha hagut un resultat i si l'imperialisme vol nous comicis que esperi fins al 2025", va respondre Maduro en una entrevista amb l'agència russa Ria Novosti. En la mateixa entrevista, també va advertir que no acceptava "l'ultimàtum de ningú al món". "No acceptem el xantatge", va avisar. Manca d'una posició comuna a la UE Davant la manca d'una posició de consens en el si de la Unió Europea, és en mans de cada estat la decisió sobre el reconeixement de Guaidó. Ja dijous passat, la cap de la diplomàcia europea, Federica Mogherini, va assenyalar que la UE intentarà "coordinar el màxim possible" la resposta dels governs del bloc europeu. Amb tot, la italiana va admetre que és "la seva prerrogativa" reconèixer a un altre govern o estat. A falta d'una posició comuna, els 28 van acordar la setmana passada la creació d'un "grup de contacte" internacional per impulsar la convocatòria de noves eleccions presidencials a Veneçuela. Aquest òrgan coordinat per la UE s'ha marcat com a objectiu crear "les condicions necessàries" perquè se celebrin aquests comicis durant els pròxims 90 dies. Si en finalitzar aquest termini no s'assoleix aquesta fita, es dissoldrà.

Summary: Àustria, França i el Regne Unit també reconeixen Guaidó com a president interí de Veneçuela


Un total de 187.949 militants del PSOE estan cridats a votar diumenge a les eleccions primàries per escollir el secretari general del partit. Segons ha indicat el PSOE, els centres de votació seran, amb caràcter general, les agrupacions municipals o de districte a la qual cada militant pertanyi i estaran habilitats 2.907 centres en la península, illes i ciutats autònomes, 64 d'ells destinats a la votació dels afiliats directes. També hi haurà 6 centres de votació a Europa i 11 a Amèrica. En concret, a l'exterior s'establiran centres de votació a Brussel·les, París, Berlín, Londres, Ginebra, Lausana, Santiago de Xile, Bogotà, Mèxic D.F., Guadalajara (Mèxic), Panamà, Lima, Montevideo, Caracas, Buenos Aires, Rosario (Argentina) i Santo Domingo. L'horari de votació serà de les 10h a les 20h, excepte a Canàries i Amèrica on es podrà votar fins a les 21h hora peninsular. El partit recorda que a més de rebre un correu electrònic informant-los de quin és el seu centre de votació, els militants podran consultar-lo a la web del PSOE on també se'ls facilita l'adreça i l'horari de votació. En les votacions, els militants hauran d'identificar-se davant la seva taula electoral amb el DNI, passaport, permís de conduir o NIF. Està previst que a cada agrupació se li facilitarà el material per poder desenvolupar la jornada de votació: urnes, precintes, paperetes, sobres, llistat de votació i models d'acta. A més, als centres s'habilitarà una cabina o habitació separada per garantir l'exercici secret del vot. L'horari de votació serà de les 10h a les 20h, excepte a Canàries i Amèrica on el tancament tindrà lloc a les 21h hora peninsular. En les agrupacions de menys de 100 militants es pot establir, excepcionalment, una jornada reduïda, amb un mínim de quatre hores per poder votar. Des de la seu socialista de Ferraz s'oferirà un avanç de participació a partir de les 15h i quant a l'escrutini s'aniran publicant les dades a la pàgina web del PSOE a partir de les 21h.

Summary: 187.949 militants del PSOE estan cridats a votar a les primàries per escollir el secretari general del partit


El primer tinent d'alcalde de l'Ajuntament de Barcelona, Gerardo Pisarello, ha anunciat aquest dijous la decisió de retirar del ple de divendres el punt d'aprovació inicial de les ordenances fiscals després que ERC i C's hagin revelat el seu vot en contra. CiU i PPC ja ho havien fet la setmana passada. En roda de premsa, Pisarello ha atribuït el rebuig dels republicans a una decisió només "política". "A Alfred Bosch segurament li produeix incomoditat política donar el sí, que no era cap xec en blanc, que era per començar a debatre", ha indicat. I és que el primer tinent d'alcalde ha assegurat que el govern municipal ha complert el 90% dels acords subscrits amb ERC, que és l'argument que donen els republicans pel seu vot en contra. El govern descarta ja l'aprovació de les ordenances i s'obre a negociar les taxes.

Summary: El govern municipal retira les ordenances del ple de Barcelona i intentarà negociar les taxes durant el 2017


El líder republicà a l'Ajuntament de Barcelona, Alfred Bosch, retreu que des del 2010 s'havia de modificar la requalificació urbanística de la parcel·la contigua al Palau de la Música, on s'havia de construir un hotel,  per evitar que es pogués començar les obres de remodelació. La solució, però, ha arribat al 2018, nou anys després de destapar el cas de corrupció i tan sols un dia abans de fer pública la sentència. Per això des d'Esquerra consideren que "els governs de Barcelona han fet tard" amb la modificació de la requalificació urbanística. El republicà Alfred Bosch ha volgut recordar que el seu grup municipal ja havia proposat mocions al 2016 en aquesta línia. D'altra banda, Bosch celebra que des d'avui Barcelona "pugui començar a passar pàgina que deixa una taca negra política a Barcelona".

Summary: ERC critica els retards amb la requalificació de l'hotel del Palau


El portaveu parlamentari de C's, Carlos Carrizosa, ha assenyalat aquest dilluns que el pacte entre JxSí i la CUP per tirar endavant el full de ruta es va fer amb una "falla geològica que anunciava el Big One". "Sempre està allà esperant el terratrèmol definitiu", ha dit. Carrizosa ha exemplificat la "fita" dels pressupostos com un primer exemple "d'inestabilitat" entre els dos socis de govern i la formació anticapitalista: "Es demostra que qualsevol qüestió bàsica d'estabilitat del govern no la poden garantir en absolut". El portaveu de C's ha subratllat que "Junqueras està acceptant que no hi haurà pressupostos". "Si està reconeixent que no hi haurà eleccions i no s'aproven, s'hauran de prorrogar els anteriors", ha dit Carrizosa, que ha lamentat que la pròrroga seria una "mala notícia" perquè ja incloïen la construcció "d'estructures d'estat" i "retallades en sanitat i educació". En roda de premsa a la seu del partit, Carrizosa ha criticat el Govern que hi hagi "fiat tot" a la CUP, un partit –ha dit- "antisistema, anti-UE i antieuro". A més, el portaveu de C's ha afirmat que a l'executiu de Puigdemont "a vegades sembla que els és igual si les coses sortiran bé o no". "Sembla que estiguin treballant per sortir del pas, xutant la pilota endavant", ha afegit. Carrizosa ha insistit que la seva formació no donarà suport als comptes presentats per Junqueras pel seu "objectiu independentista". Des de C's tampoc veuen amb bons ulls la repetició d'eleccions, fet que seria una "bogeria", només justificable si servissin per abandonar el "projecte de separació". "Seria preferible a no tenir retallades", ha assegurat. Carrizosa ha criticat que els pressupostos presentats per Economia incloguin un increment del 70% en acció exterior i "només" un 3,8% en sanitat. A més, que no hi hagi cap partida per la paga extra dels funcionaris de 2012: "Ens fa pensar que no pensen complir el pacte amb el Parlament".   Preguntat per la possibilitat de portar els pressupostos al Consell de Garanties Estatutàries, Carrizosa ha recordat que per fer-ho cal que es retirin les esmenes a la totalitat i el projecte es debati al Parlament.  Sobre l'agressió que van patir aquest diumenge dues noies de la plataforma Barcelona amb la Selecció Espanyola, Carrizosa ha deixat clara la seva "condemna" a l'acció i s'ha estranyat que no ho hagin fet la resta de partits. "Ens sembla que aquest fet no hagi merescut la condemna de determinats partits que parlen de la violència patriarcal", ha manifestat.

Summary: C's veu en el desacord pels pressupostos un exemple del "Big One" que anunciava el pacte de JxSí i la CUP


El ple de l'Ajuntament de Reus ha aprovat la venda de l'Hospital Universitari Sant Joan de Reus a la Generalitat pel preu simbòlic d'un euro. Aquest és un pas més per al traspàs de la gestió del centre que passarà a assumir el Govern mitjançant una Entitat de Dret Públic, en la qual el consistori mantindrà presència en el consell d'administració. Està previst que el procediment es completi a finals de juliol. Amb el canvi de titular, la Generalitat assumirà el deute de l'hospital. L'aprovació ha comptat amb el suport del govern municipal (JxReus, ERC i Ara Reus) i Ciutadans, el vot en contra del PSC i l'abstenció de la CUP. Abans del plenari, la Junta General de l'hospital també s'hi ha mostrat favorable.

Summary: L'Ajuntament de Reus aprova la venda de l'hospital Sant Joan a la Generalitat per un euro


L'Ajuntament de Lleida proposarà aquest dimecres en la reunió del consell d'administració del Centre de Negocis i Convencions (CNC), SA, acordar la rescissió del contracte per a la gestió del palau municipal de congressos de Lleida 'la Llotja' amb l'actual concessionària, l'empresa La Llotja de Lleida, SA, per tal que "sigui l'empresa municipal CNC -propietària de l'edifici del palau de congressos- la que assumeixi la gestió de l'equipament". Així ho ha anunciat el tinent d'alcalde de la Paeria i regidor de Promoció de la ciutat, del comerç, del turisme i de l'ocupació i l'emprenedoria, Rafael Peris, després que La Llotja de Lleida, SA, -actual gestora de l'equipament- hagi anunciat aquest dimarts la seva intenció de rescindir el contracte en considerar-lo "inviable econòmicament". Altrament, Peris ha volgut trametre "un missatge de total continuïtat a les persones que treballen a la Llotja, i també a tots aquells agents que tenen a veure directament o indirectament amb la Llotja" com ara empreses, proveïdors, prescriptors, entre altres.      Rafael Peris ha explicat que, després que l'Ajuntament de Lleida rebés el 23 de gener la petició de l'empresa gestora La Llotja de Lleida, SA, de rescindir el contracte per a la gestió del palau de congressos de la capital del Segrià, va demanar "immediatament" la convocatòria del consell d'administració de CNC, l'empresa municipal propietària de l'equipament. En la reunió, que se celebrarà aquest dimecres, Peris proposarà acordar la rescissió del contracte perquè sigui CNC la que assumeixi directament la gestió del Palau de Congressos de Lleida, segons ha anunciat aquest dimarts. El responsable municipal ha remarcat que la decisió "està dins la previsió del treball que estem duent a terme en els darrers mesos".

Summary: L'Ajuntament de Lleida accepta rescindir el contracte de la Llotja perquè n'assumeixi la gestió l'empresa municipal CNC


L'estat espanyol té ''un greu problema'' amb el Tribunal Constitucional que està interpretant la constitució de manera diferent al l'esperit en que es va aprovar, segons Joan Carles Gallego, secretari general de CCOO. Gallego ha coincidit amb Camil Ros, líder de la UGT, en una exposició amb motiu de la celebració del Dia Internacional del treball digne instal·lada a la plaça Sant Jaume de Barcelona. Els dos líders sindicals han carregat contra el TC i la seva decisió de suspendre sis articles de la Llei de llibertat d'igualtat entre homes i dones. Camil Ros ha criticat aquest decisió perquè suspèn una norma que ''millora'' la legislació estatal i per tant això va en contra de la pràctica judicial de no posar obstacles a una normativa que millora l'existent.  Gallego ha manifestat que des de l'any 2010, amb la sentència contra el nou Estatut aprovat en referèndum, el TC ha quedat totalment ''invalidat'' perquè ha cedit a ser un ''instrument'' al servei del govern del PP.  El líder de CCOO ha assegurat que les sentències del TC no només neguen el dret al reconeixement de la identitat nacional de Catalunya sinó que també aprova sentències que van en contra dels drets socials com ha estat la decisió d'aquest dijous de suspendre sis articles de la llei d'igualtat aprovada pel Parlament de Catalunya.  El secretari general de la UGT, Camil Ros, ha coincidit amb Gallego i ha afegit que amb aquesta decisió, el TC va en contra de la pràctica judicial que quan una llei ''millora'' una normativa existent s'accepta com una continuïtat.   Gallego ha assegurat que l'estat espanyol ''té un greu problema'' amb aquest TC perquè la seva lectura de la Constitució s'ha decantat al poder polític que defensa la centralitat de competències i perquè ha cedit també als grans poders econòmics com s'ha demostrat amb la recent sentència dels tribunals europeus en relació amb les lleis de regulació del mercat laboral.  En relació amb el Dia Internacional del treball digne i l'exposició que els sindicats han instal·lat  la plaça sant Jaume de Barcelona, Camil Ros ha explicat que en els panells exposats es pot observar que la precarietat i la manca de drets socials i laborals que es denunciaven l'any 2008 com una realitat pròpia dels països del Tercer Món, després d'aquests anys de crisi aquesta precarietat i sobreexplotació ha arribat a països de la Unió Europea on es poden veure casos d'explotació laboral en infants entre 5 i 10 anys.

Summary: Els líders de CCOO i la UGT carreguen contra la decisió del TC de suspendre la llei d'igualtat entre homes i dones


El Centre de Restauració de Béns Mobles de Catalunya (CRBMC) del Departament de Cultura ha finalitzat la restauració del criptopòrtic de la domus de la vil·la romana dels Munts, a Altafulla (Tarragonès). La vil·la, d’època romana altimperial, és un dels conjunts més importants d’Hispània en la seva categoria. És l’emplaçament romà amb un millor nivell de conservació a Catalunya i preserva una de les millors representacions de pintura mural d’època romana i dels conjunts de mosaics de tota la península Ibèrica. La vil·la forma part del conjunt de Tàrraco, declarat Patrimoni Mundial de la Humanitat per la UNESCO l’any 2000. Les restes que s’hi conserven són un testimoni de la gran riquesa arquitectònica i decorativa que va caracteritzar aquesta vil·la romana. Els Munts es va construir a mitjan segle I i va ser reestructurada al segle II per Caius Valerius Avitus, un alt càrrec de l’administració de Tàrraco, i la seva esposa Faustina. Caius va engrandir les termes principals de la vil·la, amb la inclusió de més piscines i noves estàtues. Va construir una gran cisterna i va renovar les pintures i alguns dels paviments de la casa.    La intervenció als Munts forma part del pla de conservació del conjunt arqueològic que està desenvolupant el CRBMC amb la col·laboració del Museu Nacional Arqueològic de Tarragona i que s’emmarca en el projecte de rehabilitació i adequació de les cobertes de la domus i de les termes de la vil·la imperial dels Munts, previst en l’acord marc del Departament de Cultura i l’Ajuntament de Tarragona per a la posada en valor del Patrimoni Mundial de Tàrraco.   Les feines de conservació i restauració es van iniciar amb una neteja dels mosaics de la zona del criptopòrtic i amb una reintegració de les tessel·les, que s’havien anat perdent amb el temps. També es va retornar l’esplendor cromàtica a les pintures murals de la mateixa zona, els colors de les quals havien esdevingut opacs arran d’una antiga intervenció dels anys 90.   L’alteració dels mosaics i de les pintures romanes havien estat causats principalment per les aigües de filtració i de capil·laritat, que havien provocat deformacions i pèrdues de material, entre d’altres degradacions, que havien afectat tant les capes més superficials com les de suport. Nova coberta    Dins del pla de conservació endegat als Murs, es preveu, en un futur immediat, la substitució de l’actual coberta per una de nova, amb la finalitat de renovar i de continuar protegint de la pluja els elements arqueològics i decoratius de la domus, alhora que s’ampliarà el seu abast de protecció. D’aquesta manera, els mosaics de la zona anomenada del triclini i de l’ambulacre es podran retornar al seu emplaçament original, fet que permet una millora substancial de la interpretació de les restes arqueològiques per part dels visitants.

Summary: Cultura finalitza la restauració del criptopòrtic de la 'domus' de la vil·la romana dels Munts, a Altafulla


La presidenta de l’Aliança Lliure Europea (ALE), la basca Lorena López de Lacalle, assegura que el missatge de la campanya #SitAndTalk per demanar al govern espanyol que s’obri a dialogar sobre la situació a Catalunya "s’entén perfectament a Europa i està calant". L’eurodiputada de Bildu diu que "a Europa ningú entén que el president català truqui durant cinc dies consecutius el president espanyol i aquest no respongui el telèfon". López de Lacalle participarà aquest dissabte a la manifestació organitzada per Òmnium Cultural i l’ANC com a representant del partit europeu perquè "l’autodeterminació és democràcia i perquè ha d’haver una amnistia per a tots els presos polítics catalans". López de Lacalle reivindica el seu partit com a "l’únic a nivell europeu que defensa clarament el dret a l’autodeterminació". Amb 13 eurodiputats, l’Aliança Lliure Europea (o EFA, per les seves sigles en anglès) forma part del grup Verds-ALE al Parlament Europeu i representa 46 partits polítics de 19 estats diferents, incloent Esquerra Republicana, Bildu o el Partit Nacional Escocès. Oriol Junqueras va ser el candidat del partit en les darreres eleccions europees per a presidir la Comissió Europea.  Escollida com a presidenta del partit el mes de març, López de Lacalle assegura que estan treballant perquè la qüestió catalana es coneixi a l’estranger: "Ara mateix, el que uneix, molt més que el missatge a favor de la independència o l’autodeterminació, és el missatge de defensa dels drets fonamentals i la democràcia, perquè s’entén perfectament a Europa". La política basca també ha criticat el govern espanyol per utilitzar la violència per intentar desacreditar el moviment independentista català comparant la situació amb la viscuda al País Basc. "Em sembla simplment indecent [la comparació] perquè el nivell de violència que nosaltres vam tenir no té res a veure amb el que hi ha hagut aquí", explica López de Lacalle. "Si bé hi ha hagut actes que s’han anat de les mans, també hi ha hagut un nivell de violència policial que el món sencer ha pogut veure a través de Twitter i dels telèfons mòbils". López de Lacalle elogia el caràcter pacífic del moviment independentista i assegura que aquest serà el valor que a llarg termini li permetrà assolir els seus objectius. "Si una força té el moviment és que és pacífic, democràtic i cívic, i aquestes senyes d’identitat del moviment d’emancipació i revolucionari cal cuidar-les".

Summary: La presidenta de l’Aliança Lliure Europea: "Ningú entén que Pedro Sánchez no respongui el telèfon"


La Policia Municipal de Gavà multarà els usuaris de patinets elèctrics que vulnerin la normativa de trànsit. L'Ajuntament ha decidit aplicar la instrucció transitòria de la Direcció General de Transit (DGT), en què s'estableixen els comportaments sancionables, com ara circular a una velocitat inadequada, fer-ho amb auriculars o telèfon mòbil, no portar roba reflectant o llums durant la nit, o circular sota els efectes de drogues o alcohol. L'alcaldessa de la ciutat, Raquel Sánchez, afirma que han pres la decisió perquè l'ús d'aquesta mena de vehicles és cada cop "més intensiu". En aquest sentit ha indicat que les sancions que es preveuen poden anar dels 100 als 500 euros. "Confiem en la responsabilitat i en el civisme, però és evident que cal posar ordre per resoldre els problemes de convivència que es puguin generar entre els vianants i els conductors d'aquests vehicles", ha apuntat l'alcaldessa que ha assenyalat que també estan treballant per modificar l'ordenança municipal que regularà els indrets on poden circular aquests aparells. Per acostar la normativa als usuaris dels patinets elèctrics, l'Ajuntament ha editat un fulletó informatiu on es recullen les principals infraccions i que es distribuirà en equipaments municipals i centres educatius de secundària. La Policia Municipal, a través de la Unitat d'Intervenció Educativa, també difondrà les normes per a un ús responsable dels patinets elèctrics entre l'alumnat participant en el Programa per la mobilitat segura i sostenible. A peu de carrer, aquesta acció tindrà el suport d'agents cívics. Entre els comportaments indeguts i que són objecte de denúncia hi destaquen circular a més de 25 quilòmetres per hora, transportar més d'una persona, fer ús del mòbil  o d'auriculars, vulnerar les normes a què estan sotmesos els conductors de cotxes i motocicletes a l'hora de conduir sota els efectes de l'alcohol i les drogues o no fer servir roba reflectant o llums durant la nit.  En cas que les infraccions les cometin menors de 18 anys, seran els pares o els tutors legals els que hauran de respondre. A més, tot i no ser obligatori, es recomana l'ús del casc. Permís per circular per zones de vianants La instrucció de la Direcció General de Trànsit no regula els llocs per on poden circular els patinets elèctrics, ni on poden aturar-se o estacionar, de forma que deixa aquestes directrius en mas dels ajuntaments. Seguint el criteri de l'Àrea Metropolitana de Barcelona, l'Ajuntament de Gavà ha decidit flexibilitzar la prohibició de circular en patinet per voreres o zones de vianants. Així, sempre que no hi hagi carril bici o calçada, es permetrà la circulació de patinets, i altres vehicles de mobilitat personal, per voreres d'amplada superior als tres metres, o per zones per a vianants. Ho hauran de fer adequant la velocitat al pas del vianant i a una distància mínima d'1,5 metres.

Summary: Gavà sancionarà els patinets elèctrics que posin en risc la seguretat viària amb multes d'entre 100 i 500 euros


Unes 2.000 persones han tornat a omplir aquest divendres al vespre, com ja van fer aquest dijous, la plaça Paeria de Lleida per reclamar la posada en llibertat dels vuit consellers destituïts que segueixen empresonats; Junqueras, Turull, Rull, Bassa, Romeva, Forn, Mundó i Borràs (Vila ha quedat en llibertat després de pagar una fiança de 50.000 euros). També han demanat la llibertat pel president de l'Assemblea Nacional Catalana (ANC ), Jordi Sànchez, i el president d'Òmnium Cultural, Jordi Cuixart, després que la sala segona del penal de l'Audiència Nacional hagi desestimat els recursos interposats per les defenses i que pretenien acabar amb la presó preventiva per ambdós. Els assistents han començat la manifestació amb deu minuts sense parar de crits de "llibertat". Després han seguit amb altres consignes com ara "Lluitarem fins al final", "Visca Catalunya lliure" o "Vaga general". La concentració ha finalitzat amb el cant dels Segadors. La concentració convocada per l'ANC i Òmnium ha omplert per segon vespre consecutiu de gom a gom la plaça Paeria de Lleida, que s'ha quedat petita per acollir tanta gent. Tot i que han estat alguns menys que dijous, molts dels assistents no han pogut tampoc accedir a la plaça Paeria i han omplert els carrers del costat per on s'hi accedeix, des de la plaça Sant Joan i des de l'Eix Comercial.  Crits de "llibertat presos polítics", "fora les forces d'ocupació", "no tinc por", "Puigdemont, president", "vaga general" i també demanant la dimissió de l'alcalde Àngel Ros, han estat algunes de les consignes que s'han pogut sentir per part dels concentrats a la plaça Paeria.  D'entre els assistents, el Jesús Franch aposta per una vaga indefinida; el Marc Barrios creu que tothom hauria de manifestar-se per la democràcia, sigui independentista o no i la Mariona Navarro diu que cal seguir mobilitzar-se pacíficament per acabar amb una situació irreal, que és que hi hagi presos polítics al segle XXI. També han participat a la concentració diferents regidors del PDeCAT, d'ERC i de la Crida-CUP a l'Ajuntament de Lleida.

Summary: Unes 2.000 persones tornen a omplir la plaça Paeria de Lleida per rebutjar els empresonaments amb crits de "llibertat"


L'alcaldessa de Barcelona, Ada Colau, ha comunicat per carta a la Cambra de Comerç de Barcelona que considera més idoni esperar fins després de les eleccions del 21-D per convocar el ple que renovi la presidència del consell d'administració de la Fira de Barcelona i de la majoria dels seus consellers. L'últim termini de pròrroga del mandat del president del consell d'administració de la Fira, Josep Lluís Bonet, venç aquest desembre, quan s'havia de nomenar nou president i també substituir a quatre consellers. L'ajornament del ple de la Fira per renovar els cinc càrrecs s'emmarca en la decisió anunciada aquest dimecres per l'Ajuntament de Barcelona d'intentar desplaçar al gener les reunions de consorcis participats pel consistori però també per la Generalitat i l'Estat. És el cas de la Fira, ja que el consistori forma part del Consell General juntament amb la Generalitat i la Cambra.  El regidor de Presidència de l'Ajuntament de Barcelona, Eloi Badia, va precisar dimecres que la voluntat del consistori és celebrar aquestes reunions quan hi hagi els membres de la Generalitat "degudament escollits". En el casos en els quals no es pugui ajornar la reunió, s'aprovaran només qüestions on hi hagi consens.  Pel que fa a la Fira, els noms dels nous càrrecs del consell d'administració són proposats per la Cambra de Comerç però necessiten el vistiplau tant del consistori com de la Generalitat. Tot i l'anunci d'ajornament per part de l'ajuntament, la Cambra manté per al proper dijous 23 de novembre un ple extraordinari que té com a únic punt de l'ordre del dia la proposta dels membres del consell d'administració.

Summary: Colau comunica a la Cambra que esperarà fins després del 21-D per convocar el ple que renovi la presidència de la Fira


La nit de Cap d'Any s'ha tancat amb un balanç de 80 alcoholèmies i 10 drogotests positius i la detenció de 51 persones arreu de Catalunya (18 de les quals directament relacionades amb la celebració de la revetlla). A la ciutat de Barcelona hi ha hagut dos ferits –un de gravetat- en dues baralles a Ciutat Vella i a Sants-Montjuïc. Els Mossos d'Esquadra han fet un total de 58 controls de trànsit entre les 22.00 hores d'aquest dijous 31 de desembre fins a les 10.00 hores d'avui divendres 1 de gener amb 1.571 lectures d'alcoholèmia i 12 tests de droga. "La nit de Cap d'Any d'enguany no ha estat especialment difícil. Hi ha hagut un 11% més de controls que l'any passat amb el mateix nombre d'alcoholèmies positives, 80", ha assenyalat el conseller d'Interior, Jordi Jané. "Es tracta d'una xifra que és normal en una nit qualsevol de dissabte a diumenge", ha puntualitzat Jané, que sí ha volgut fer incidència en l'augment dels test de droga positius -10- "el doble que l'any passat". "Cal donar especial valor a uns controls que donen resultats i cal conscienciar que conduir sota els efectes de les drogues és delicte i té les seves conseqüències", ha afirmat el conseller d'Interior, que també ha precisat que els 51 arrestats arreu de Catalunya superen els 49 de l'any passat. De fet, les dues actuacions policials més rellevants aquesta nit de cap d'Any han estat a la Regió Policial de Barcelona, concretament a la capital catalana amb dues baralles que s'han saldat amb dos ferits. Al districte de Ciutat Vella una trifulga entre quatre persones a la sortida d'una festa privada ha acabat amb dos detinguts i un home ferit de gravetat amb una fractura de tíbia i peroné. Paral·lelament, una segona baralla al districte de Sants-Montjuïc s'ha saldat amb un detingut per un delicte de lesions. Dos homes s'han esbatussat dins d'una caixer d'una entitat bancària i un d'ells ha agredit a l'altre superficialment a l'abdomen amb una arma blanca. Sense víctimes mortals a la carretera Finalment, el Servei Català de Trànsit (SCT), ha informat que entre les 18 hores del 31 de desembre fins a les 06.00 hores de l'1 de gener no s'ha registrat cap accident mortal ni ferits de gravetat a la xarxa viària interurbana catalana. Tampoc durant aquestes hores hem de destacar cap retenció ni cap incidència viària que hagi dificultat la circulació arreu del país. Tot i aquest bon balanç, el conseller Jané ha reconegut que el balanç de sinistralitat d'aquest 2015 és francament dolent, amb un augment clar de la mortalitat. "Ja vaig tenir ocasió de dir fa una setmana que no estem gens satisfets de com han evolucionat els accidents i, un cop més, crido a no abaixar la guàrdia", ha comentat el titular d'Interior.  "Estem absolutament activats i això se seguirà notant al llarg del 2016", ha conclòs Jané.

Summary: 80 alcoholèmies i 10 drogotests positius i 51 detinguts, balanç de la nit de Cap d'Any


Vilanova i la Geltrú, Sitges, Sant Pere de Ribes, el Vendrell i Calafell s'han afegit a la marca turística 'Penedès Marítim', impulsada inicialment per Cubelles i Cunit ara fa quatre anys. Els set municipis han acordat aquest dimecres crear una Comissió de Treball per promocionar conjuntament el territori com a destí turístic. La intenció és complementar les accions i estratègies que ja es desenvolupen des de les marques 'Costa Daurada' i 'Costa Barcelona'. Segons informen els municipis del 'Penedès Marítim' en un comunicat, l'objectiu final és "reforçar la personalitat" de la zona per aconseguir crear "un producte turístic original i sostenible" que permeti "marcar la diferència". A la reunió d'aquest dimecres, els representants polítics del set ajuntaments i dels consells comarcals del Garraf i el Baix Penedès han acordat elaborar una diagnosi de la situació turística del territori. De moment, però, ja han establert que el sector de l'enoturisme serà un dels eixos de treball bàsics a explotar i han estès la mà a la incorporació d'altres agents socioeconòmics dins la Comissió de Treball que acaben de crear.

Summary: Vilanova i la Geltrú, Sitges, Sant Pere de Ribes, el Vendrell i Calafell es sumen a la marca turística 'Penedès Marítim'


El pressupost de la Generalitat per al 2020 inclou una partida d'1,5 MEUR per al futur hospital Josep Trueta. Inicialment, l'executiu no preveia destinar-hi diners perquè el Departament de Salut encara no ha decidit l'emplaçament. Una "anomalia" que, segons l'alcaldessa de Girona, Marta Madrenas, demostrava que per a la conselleria "no era una prioritat" i així ho van denunciar des de JxCat Girona al seu moment. Un cop confirmat aquest dimecres que sí que hi destinaran diners, l'alcaldessa ha mostrat la seva satisfacció. Es preveu que Salut anunciï aviat la ubicació del nou hospital. Des del govern de Girona s'han ofert uns terrenys a Domeny on continuen defensant com a millor opció si bé també hi ha un altre possible emplaçament a Salt.  L'alcaldessa de Girona, Marta Madrenas, ha celebrat la partida per al futur Trueta tot dient que era "imprescindible" per tirar endavant "el més aviat possible un equipament de salut que és prioritari per a Girona i per a les seves comarques". I ha afegit que, amb aquest gest, la Generalitat es "posa al costat del territori".

Summary: El Govern inclou una partida d'1,5 MEUR per al futur hospital Trueta al pressupost del 2020


El preu de l'habitatge caurà entre un 5% i un 8% a l'Estat el 2020, segons els 'Quaderns d'Informació Econòmica' editats per Funcas. La davallada registrada aquest any serà inferior a la contracció del 13% esperada pel conjunt de l'economia i estarà seguida d'una estabilització en la primera meitat de 2021 i una recuperació posterior. Entre els factors que expliquen l'impacte "limitat" es troben els baixos tipus d'interès, "l'abundància" de liquiditat, la falta de bones alternatives d'inversió i la probable preferència dels venedors per esperar abans de vendre a preus baixos.  L'article de Carlos Ocaña i Raymond Torres considera que la caiguda de les transaccions serà "transitòria", tot i que asseguren que serà "inevitable" un cert impacte per l'elevada incertesa generada per la crisi sanitària i la caiguda de l'activitat i l'ocupació.  En tot cas, els autors preveuen una evolució "diferent" en funció dels territoris i els tipus d'immobles, amb un major atractiu dels habitatges de qualitat en centres urbans en detriment de zones on "colpejarà" més l'augment de l'atur o l'escassa presència de la inversió estrangera.  En un altre article, Joaquín Maudos assegura que l'anterior etapa de creixement va facilitar un desendeutament de les famílies, de manera que el servei del deute en termes de renda disponible s'havia reduït a la meitat entre 2008 i 2019, situant-se al voltant del 6%. Com a percentatge del PIB, el deute va caure d'un 85,6% el juny de 2010 al 56,9% el març de 2020.  Tot i això, l'article subratlla que hi ha molts col·lectius de població vulnerables des del punt de vista econòmic i destaca la importància que les prestacions socials estan tenint per contenir l'impacte de la crisi sobre la desigualtat i la pobresa.  L'article de Ramon Xifré destaca la importància de disposar d'un sistema de tecnologia i ciència robust. Pel que fa a la intensitat exportadora de productes d'alta tecnologia, Espanya ocupa la posició 25 dels 27 països de la Unió Europea i és el país amb més dèficit comercial en aquesta branca de productes dins de les quatre majors economies europees.  D'acord amb aquestes xifres, l'autor recomana augmentar la capacitat d'atracció d'inversió estrangera i la col·laboració en projectes científics internacionals de gran envergadura.

Summary: El preu de l'habitatge caurà entre un 5% i un 8% a l'Estat el 2020, segons Funcas


Redueix la inatenció, hiperactivitat, impulsivitat i desregulació emocional que presenten aquests nens ACN Barcelona.-Un estudi mostra que la pràctica del 'mindfulness' o atenció plena és eficaç per tractar els infants amb Trastorn per Dèficit d'Atenció i Hiperactivitat (TDAH). La recerca, realitzada per professionals de la Unitat de TDAH de l'Hospital Sant Joan de Déu de Barcelona, constata que aquesta pràctica redueix la inatenció, la hiperactivitat, la impulsivitat i la desregulació emocional que presenten aquests nens. El treball s'ha fet amb 120 pacients i revela una millora de la seva conducta, el que demostraria que podria ser una nova estratègia d'intervenció complementària al tractament farmacològic. Els resultats d'una primera fase de l'estudi es publicaran a la revista 'Journal of Developmental & Behavioral Pediatrics'. Els autors han analitzat l'evolució d'un grup de 60 pacients d'entre 7 i 12 anys que van fer 'mindfulness' i un grup que va rebre assessorament i intervencions psicoeducatives. El programa d'atenció plena consistia a participar durant 8 setmanes en una sessió setmanal de 75 minuts durant la qual s'ensenyaven exercicis que els nens després podien fer a casa. Els resultats van posar de manifest que els infants que havien seguit aquest programa havien reduït els símptomes del TDAH, així com l'ansietat, en major grau que els nens que havien seguit el tractament habitual per aquest trastorn. També s'observa una reducció de la irritabilitat i d'episodis d'enuigs.  Els autors de l'estudi han elaborat una guia que detalla els objectius i les pautes del 'mindfulness', recollint la metodologia i totes les activitats d'aquesta tècnica que han dissenyat per tractar els infants.

Summary: Un estudi mostra que la pràctica del 'mindfulness' és eficaç per tractar els infants amb TDAH


El Tribunal Superior de Justícia de Catalunya (TSJC) ha reprès la causa per desobediència contra el conseller d'Interior, Miquel Buch, i l'alcaldessa de Vilanova i la Geltrú, Neus Lloveras, per promoure l'1-O entre els alcaldes, quan el primer presidia l'Associació Catalana de Municipis (ACM) i la segona l'Associació de Municipis per la Independència (AMI). El TSJC havia enviat al febrer la causa al Tribunal Suprem, i ara la torna a tenir a les seves mans després que el magistrat instructor de l'alt tribunal Pablo Llarena hagi rebutjat la seva competència per investigar-la. La investigació deriva de la querella que la fiscalia va presentar al setembre. Segons ha avançat 'La Vanguardia' i han confirmat a l'ACN fonts properes al cas, la causa va arribar al TSJC dimecres passat i ara cal fixar data per la declaració dels dos investigats. Buch, com a membre del Govern, és aforat. El TSJC va admetre a tràmit la querella per desobediència i va acordar citar-los a declarar com a investigats, encara que sense fixar una data, a l'espera que la resolució fos ferma. Quan el Suprem va assumir la causa per rebel·lió contra els líders independentistes, el TSJC li va remetre la investigació sobre Buch i Lloveras, per evitar "resolucions contradictòries" i possibilitar "la investigació i enjudiciament conjunt" del cas relatiu al procés sobiranista. Segons l'exposició raonada que el magistrat instructor de la Sala Civil i Penal del TSJC Jordi Seguí va enviar a Llarena, a les 23.31 hores del 6 de setembre, minuts després d'haver-se aprovat la llei del referèndum, Lloveras i Buch van enviar un correu electrònic als alcaldes de Catalunya on se'ls indicava que havien de procedir a confirmar la disponibilitat de locals de votació, i els facilitaven un model de decret d'alcaldia per mostrar el seu suport polític al referèndum. Tot i la suspensió del referèndum per part del Constitucional, el 10 de setembre Lloveras va enviar un altre correu als associats amb un informe elaborat pel col·lectiu Secretaris, Interventors i Tresorers de l'Administració Local per la Independència (SITxCAT) sobre l'1-O, que concloïa que el dret internacional empararia l'actuació dels funcionaris que desobeïssin el TC i complissin la llei catalana. El 12 de setembre, Lloveras i Buch van enviar un tercer correu amb el nom de 'Material de campanya pel Referèndum de l'1 d'octubre', que contenia el model de dos cartells de foment de la participació i, en el cas de l'AMI, un que demanava el vot afirmatiu.

Summary: El TSJC reprèn la causa per desobediència contra Buch i Lloveras per instar els alcaldes a donar suport a l'1-O


La Mesa del Parlament ha acordat limitar el nombre de preguntes que els grups podran formular als consellers que compareixeran telemàticament en comissió per informar sobre la gestió del coronavirus a partir d'aquest dilluns. Així, després de l'exposició inicial del vicepresident del Govern, Pere Aragonès, que serà el primer en intervenir, ho faran els grups parlamentaris. Després tornarà a intervenir el vicepresident i serà aleshores quan els grups podran formular-li les preguntes, que s'han limitat imitant el format de la sessió de control al Govern: Cs, JxCat i ERC en faran tres cadascun; el PSC-Units i CatECP, dues, i la CUP i el PPC, una per subgrup. La previsió és que, amb aquest format, les compareixences durin quatre hores. La decisió d'ajustar el nombre de preguntes que podrà fer cada grup en funció de la seva representació va sortir dels mateixos grups, segons han explicat diverses fonts parlamentàries a l'ACN, tot i que des de la CUP han expressat la seva disconformitat amb la mesura, que els deixa amb una sola pregunta pels seus quatre diputats, els mateixos que té el PPC. El precedent: la videoconferència de Torra Després de la reunió que el president de la Generalitat, Quim Torra, va mantenir amb representants de tots els grups parlamentaris, s'ha optat per repetir la fórmula –videoconferència pública a través del Canal Parlament– de cara a les compareixences dels consellers en comissió, que es faran telemàticament. Així, Aragonès serà el primer en comparèixer a partir de les 10.00 hores de dilluns, seguit de la consellera de Presidència, Meritxell Budó, que donarà explicacions dimarts. La consellera de Salut, Alba Vergés, ho farà dimecres i el conseller de l'Interior, Miquel Buch, dijous. Les compareixences es reprendran el 14 d'abril, després de la setmana santa, amb el conseller de Treball, Afers Socials i Famílies, Chakir El Homrani, i el darrer en donar explicacions serà el titular de Polítiques Digitals i Administració Pública, Jordi Puigneró, el 27 d'abril. Pel que fa a la resta de consellers, el dia 15 d'abril serà el torn del nou conseller d'Acció Exterior, Bernat Solé; dijous 16 compareixerà la consellera d'Empresa i Coneixement, Àngels Chacón; el dia següent ho farà la consellera d'Agricultura, Ramaderia, Pesca i Alimentació, Teresa Jordà; el dia 20 passarà per la comissió de Territori i Sostenibilitat el conseller del ram, Damià Calvet; el 21 d'abril compareixerà la consella de Justícia, Ester Capella; el dia 22 ho farà el conseller d'Educació, Josep Bargalló, i el 24 d'abril serà el torn de la consellera de Cultura, Mariàngela Vilallonga.

Summary: Aragonès obre aquest dilluns les compareixences telemàtiques dels consellers al Parlament pel coronavirus


El poble de Gisclareny (Berguedà) ha superat Sant Jaume de Frontanyà –també del Berguedà- com a poble més petit del país. Segons les dades publicades per l'Institut d'Estadística de Catalunya (Idescat), Sant Jaume de Frontanyà –que en les últimes dècades ha ostentat el títol de poble amb menys habitants-, ha passat de tenir 27 a 30 veïns, mentre que Gisclareny compta amb 27 habitants després de perdre'n dos en relació al 2016. En concret, segons les dades de l'Idescat, Gisclareny té 15 veïns homes i 12 dones. Malgrat haver-se convertit en el poble més petit de Catalunya, Gisclareny compta amb un refugi, dos allotjaments de turisme rural i un restaurant.

Summary: Gisclareny destrona Sant Jaume de Frontanyà com a poble més petit de Catalunya


La Policia Local de Sant Vicenç de Montalt (Maresme) va evitar el passat 14 de setembre que una nena de poc més d'un any morís ofegada en una piscina particular. En rebre la trucada del pares després de trobar la petita surant a l'aigua, els agents es van desplaçar al domicili i en comprovar que no respirava van iniciar les maniobres de reanimació cardiopulmonar amb la col·laboració d'un veí mentre arribava l'ambulància. La seva intervenció va ser decisiva perquè la nena comencés a respirar de nou i recuperés el ritme cardíac. Minuts més tard van arribar al lloc dels fets una ambulància i un helicòpter que es van fer  càrrec  de la nena i la van traslladar a l'Hospital de la Vall d'Hebron.

Summary: La Policia Local de Sant Vicenç de Montalt evita que una nena mori ofegada en una piscina particular


El conseller d'Interior, Miquel Buch, ha apuntat aquest dimecres a Catalunya Ràdio que no es podran entrar al Camp Nou objectes que puguin comportar perill per als assistents al Barça-Madrid, com en qualsevol altre partit, com ara pancartes de grans dimensions que es puguin cremar. D'entrada no veu cap perill en el fet que un nen vagi amb una pilota inflable. 'La Vanguardia' publica que el Tsunami Democràtic prepara una pluja de pilotes inflables al terreny de joc. En tot cas, Buch ha remarcat que són els Mossos i els agents de seguretat els que establiran el que es pot entrar i el que no, en funció del risc que representi per als assistents. El conseller ha assenyalat que caldrà "fer conviure" el partit amb la mobilització.

Summary: Buch diu que no es podran entrar pancartes grans que es puguin cremar però no veu risc en un nen amb una pilota inflable


La Lotto 6/49 acumula un pot amb plus de 7,47 milions d'euros pel sorteig del proper dimecres després que la darrera convocatòria de dissabte no hagués tingut cap encertant de la màxima categoria. Es tracta del tercer premi més gran entregat des de l'inici d'aquest sorteig, l'octubre de 1987. La quantitat més alta, 7,58 milions d'euros, es va lliurar a Barcelona l'any 1993 i la segona, de 7,51 milions, a l'Hospitalet de Llobregat l'any 2000. Per tant, el pot actual és el més gran dels darrers 16 anys. A més, en cas que aquest dimecres no hi hagués un guanyador de la màxima categoria, el pot s'acumularia pel proper dissabte. El funcionament de la Lotto 6/49 és senzill: hi ha dos sorteigs a la setmana, dimecres i dissabte, i es pot apostar a partir d'un euro. El bitllet consta d'una sèrie de sis números, un número plus i el reintegrament. Els beneficis de Loteria de Catalunya es destinen a programes socials a través del Departament de Treball, Afers Socials i Famílies.

Summary: La Lotto 6/49 acumula dimecres un pot de 7,4 MEUR, el més alt dels últims 16 anys


La furgoneta elèctrica Nissan e-NV200 ha superat els 10.000 encàrrecs a Europa, segons ha informat l'empresa en un comunicat. Amb una bateria millorada de 40 kWh i fabricat a Barcelona, aquest model va ser l'any passat el vehicle comercial lleuger de zero emissions més venut en deu mercats europeus, entre els quals hi havia Espanya, el Regne Unit, Itàlia, Noruega i els Països Baixos. Així mateix, la furgoneta ha registrat aquest any més de 364 vendes a l'Estat espanyol, xifra que representa una quota sobre el mercat de furgonetes elèctriques del 44%. Entre els principals clients d'aquest model, destaquen les flotes de repartiment de proximitat, com DHL i Chronopost, i les empreses privades de lloguer. Amb més de 10.000 encàrrecs a Europa, la furgoneta e-NV200 lidera el mercat de vehicles comercials lleugers al continent des que hi va ser introduïda, el febrer del 2018. El model incorpora prestacions de la furgoneta NV200 i de la tecnologia del Nissan LEAF, el cotxe elèctric més venut a Europa l'any passat. La planta de Nissan a Barcelona, pionera de la producció de furgonetes elèctriques a Espanya, va fabricar el 2018 prop de 6.000 unitats del model e-NV200, fet que suposa un increment del 50% respecte al 2017. Així mateix, els cinc primers mesos del 2019, la producció va superar les 5.300 unitats, un 240% més que en el mateix període de l'any anterior.  Per la seva part, el conseller director de Nissan Motor Ibérica, Genís Alonso, ha precisat que des del 2014 la planta de Nissan a Barcelona ha fabricat més de 25.000 unitats de l'e-NV200 i ha fet exportacions a tot el món. "Això ens permet reforçar la posició de la companyia com a fabricant mundial líder en vehicles elèctrics", ha assegurat. La bateria millorada de 40 kWh de l'e-NV200 ofereix un 60% més d'autonomia, alhora que es manté la capacitat de 4,2 metres cúbics de càrrega o un pes combinat de 705 kg en la versió furgoneta.

Summary: La furgoneta elèctrica Nissan e-NV200 supera els 10.000 encàrrecs a Europa


El Tribunal Superior de Justícia (TSJ) del País Valencià ha acordat plantejar una qüestió d'inconstitucionalitat davant del decret llei 3/2017 pel qual s'adopten mesures urgents per a l'aplicació, durant el curs 2017-2018, dels projectes lingüístics als centres educatius. Segons que ha informat aquest dimecres el TSJ a través d'una nota de premsa la secció quarta del contenciós administratiu considera que la norma, aprovada pel govern valencià el passat mes de setembre per garantir l'aplicació del decret suspès anteriorment, "no fa sinó mantenir el model lingüístic sobre l'ús del valencià en els ensenyaments no universitari recollit en el decret 9/2017 que havia estat suspès per l'Alt Tribunal mesos abans". "La conselleria d'Educació no va complir l'ordre de suspensió; en el seu lloc, el govern valencià aprova decret llei 3/2017, d'1 de setembre, del Consell, pel qual s'adopten mesures urgents per a l'aplicació, durant el curs 2017-2018, dels projectes lingüístics de centre, convalidat per el ple de les Corts en la sessió del 8 de setembre de 2017 (DOCV de 12 de setembre de 2017) ", expliquen els magistrats per als que el decret llei vulnera l'article 86.1 de la Constitució en relació amb l'art. 44.4 de la Llei Orgànica 1/2006, de 10 d'abril, de reforma de l'Estatut d'Autonomia valencià  i l'article. 9.3 de la Constitució per arbitrarietat, en no existir extraordinària i urgent necessitat per al dictat de tal norma. El TSJ demana al TC que declari la inconstitucionalitat del decret llei per vulneració de l'article 24.1 de la Constitució en relació amb l'article. 117.3 ja que es va aprovar amb la finalitat d'impedir l'execució de les resolucions judicials dictades per la secció quarta de la sala del contenciós administratiu que acordava la suspensió del decret de plurilingüisme i establien, a més, la forma en què la suspensió havia de executar-se. La sala assenyala que el mateix decret llei qüestiona la constitucionalitat en la seva exposició de motius "posa en relleu que pretén posar en marxa el sistema establert en el decret del Consell 9/2017 que estava suspès pel TSJ (acte 23 de maig de 2017 confirmat per de 20 de juny de 2017) i evitar l'aplicació de la disposició transitòria primera punt 4 del mateix decret que mantenia el sistema anterior en tant s'implantava el nou sistema (acte de 27 de juliol 2017, després confirmat per acte 22 setembre 2017) ". Afegeix que "les disposicions específiques posades en qüestió posen en funcionament el sistema durant el curs 2017-2018 en el primer curs del segon cicle d'educació Infantil i els centres sostinguts amb fons públics per a Infantil de 2 anys del primer cicle d'Educació Infantil". Les dues resolucions, en les quals s'estima la petició de la Diputació d'Alacant i de l'Associació per a la defensa del Castellà a la Comunitat Valenciana, el TSJ explica que "no es qüestiona la constitucionalitat intrínseca ni del Decret 9/2017 ni el Decret Llei 3/2017 "sinó que el que es tracta de determinar és si el decret llei (norma amb rang de llei)" impedeix o limita l'execució de la suspensió del Decret 9/2017 "acordada en diverses resolucions de la Sala.

Summary: El TSJ valencià porta al TC el decret de la Generalitat Valenciana de mesures urgents per garantir el plurilingüisme


Les vagues i mobilitzacions de diversos col·lectius estan marcant l'agenda política de la setmana. Tant és així que dimecres van ser l'eix central de diverses reunions que –més enllà de les que ja hi havia als departaments- van tenir lloc al Palau de la Generalitat. El president de la Generalitat, Quim Torra, va reunir-se amb part del seu Govern per intentar entre tots monitoritzar les negociacions amb els col·lectius socials, professionals i del sector públic. Així, segon ha pogut saber l'ACN, hi va haver una primera trobada amb el vicepresident, Pere Aragonès, a la que també van assistir el conseller de Treball i Afers Socials, Chakir El Homrani com a mediador dels conflictes, i els alts càrrecs del departament de Salut Laura Pelay -secretària general de Salut- i Adrià Comella -director del Servei Català de la Salut (CatSalut). Aquesta reunió, que tant l'entorn de Torra com el d'Aragonès asseguren que van buscar, va centrar-se sobretot en la vaga de metges, que dura ja diversos dies, però també es va abordar la situació general de mobilitzacions i reivindicacions anunciades. Al final del dia, Torra va fer passar pel seu despatx al conseller d'Interior, Miquel Buch, per parlar de la vaga dels bombers i el tractament de les protestes a les portes del Parlament.  D'aquesta manera, les diverses reunions van servir per intercanviar informació, per demanar implicació de totes les parts per intentar reconduir les vagues i resoldre els conflictes oberts amb els col·lectius mobilitzats, i per monitoritzar la situació de cadascuna de les vagues i les mediacions que es poden impulsar. Fonts properes a Torra asseguren que el president va demanar als consellers ser flexibles i resoldre la situació el més aviat possible. Des dels diferents departaments, per la seva part, van defensar la feina feta fins ara des de la primera línia de la negociació i van posar al dia al president dels detalls de les negociacions. I és que fins a les reunions d'aquest dimecres no s'havia conegut cap trobada amb el president que fos per tractar de forma monogràfica les protestes i vagues convocades per a aquestes setmanes. Durant aquest dijous, a més, podrien produir-se més reunions semblants amb consellers o alts càrrecs dels departaments implicats en les mobilitzacions.

Summary: Torra es reuneix a Palau amb Aragonès i diversos consellers per intentar reconduir les vagues


Catalunya és la comunitat que aglutina el major nombre de rics de l’Estat amb 27 i una fortuna estimada de 32.475 MEUR, segons la nova edició de la llista ‘Forbes’ 2016. No obstant això, en xifres totals de riquesa se situa per darrera de Galícia, que només amb 8 rics –un dels quals el fundador de l’imperi Inditex, Amancio Ortega- acumulen fins a 83.600 euros i Madrid, que té 24 rics que acaparen fins a 39.925 milions d’euros. De les 17 comunitats autònomes, 15 estan representades a la llista i només queden fora Castella la Manxa i Navarra, que no compten amb cap de les 100 grans fortunes de l’Estat. Després de Catalunya i Madrid, la tercera comunitat amb major nombre de rics és el País Valencià amb 10 –que sumen 15.300 MEUR- i el País Basc, que té 8 grans fortunes amb 8.475 MEUR. En total, les 100 grans fortunes espanyoles sumen un total de 198.425 milions d’euros.

Summary: 27 de les 100 grans fortunes de l’Estat són a Catalunya i acumulen 32.475 MEUR, segons 'Forbes'’


El PDeCAT demana la compareixença de Marlaska al Congrés perquè expliqui l’actuació policial ACN Madrid.-El portaveu del PDeCAT al Congrés dels Diputats, Carles Campuzano, ha assegurat aquest dijous que la detenció aquest dimecres de 16 persones per part de la Policia Nacional “sense cap tipus d'ordre judicial” (entre els quals els alcaldes de Verges i Celrà) va ser “un error gravíssim del Ministeri de l’Interior” que només “reforça les posicions dels que entenen que el diàleg mai servirà per resoldre el conflicte entre Catalunya i l’Estat”. El PDeCAT  ha registrat –com també ERC- una petició de compareixença del ministre de l’Interior, Fernando Grande-Marlaska, perquè expliqui l’actuació policial. “Jo mateix l’estic trucant”, i "la d'ahir", ha dit, va ser una "actuació incomprensible" que "no ajuda a crear el clima de confiança pel que alguns treballem de manera activa"

Summary: Campuzano diu que les detencions de Girona van ser un ”error gravíssim del Ministeri de l’Interior”


El portaveu d'ERC al Congrés, Gabriel Rufián, ha tornat a apel·lar a CSQEP perquè doni suport als pressupostos de la Generalitat. "El que sobta és que el Parlament vulgui tirar endavant els pressupostos més socials de la història de Catalunya i ells no estiguin en això", ha lamentat. Així mateix, Rufián ha reconegut que els comptes "han de ser fruit d'una negociació lògica" i, per tant, " JxSí ha d'entendre que no té majoria suficient i la CUP ha de ser conscient que s'ha de fer entre tots o no es fa". Altrament i en resposta a les afirmacions sobre els "radicals" que hi ha a Catalunya del diputat del PSOE al Congrés, Antonio Pradas, el republicà ha afirmat que "el radical és orquestrar un cop d'estat absolutament miserable en contra del teu secretari general i no posar una urna a Catalunya". "Susana Diaz és més radical que posar les urnes a Catalunya", ha sentenciat Rufián. Durant la visita que ha dut a terme aquest divendres a la Fira Agrària de Sant Miquel de Lleida, Gabriel Rufián ha defensat que ERC segueix defensant  el mateix que fa uns mesos per tal que "el país sigui el màxim ple possible" i, per a això, creu "imprescindible" que els pressupostos "siguin el més socials possibles, tan o més que els presentats fa uns mesos per Junts pel Sí".  El republicà ha defensat que els pressupostos de la Generalitat "han de ser fruit d'una negociació lògica" i, en aquest sentit, ha reconegut que "JxSí ha d'entendre que no te majoria suficient, i la CUP ha de ser conscient que s'ha de fer entre tots o no es fa". En aquest sentit s'ha mostrat convençut que els cupaires "ajudaran" ja que "són conscients que el seu suport ñes imprescindible". Així mateix, ha tornat a apel·lar al suport de Catalunya Sí Que Es Pot als comptes de la Generalitat "més socials de la història de Catalunya".    Pel que fa al referèndum anunciat pel president de la Generalitat durant el debat de la qüestió de confiança, el líder d'ERC al Congrés ha lamentat que "alguns no entenen que quan Puigdemont diu referèndum o referèndum, vol dir que si no pot ser pactat es farà igualment amb la legalitat del futur estat català", tot mostrant-se convençut que "ningú s'asseurà a l'altra banda de la taula" per negociar un referèndum acordat amb l'Estat. Rufián ha recordat que ERC és "la campiona dels referèndums", després d'haver-lo demanat a Madrid fins en 18 ocasions.  Rufián considera "més radical orquestrar un cop d'estat miserable" per part dels crítics del PSOE que "posar una urna a Catalunya" El líder d'ERC al Congrés també s'ha referit a unes afirmacions del diputat del PSOE, Antonio Pradas, que es va referir "als radicals que hi ha a Catalunya".  Gabriel Rufián li ha respost que "el radical és orquestrar un cop d'estat absolutament miserable en contra del teu secretari general i no posar una urna a Catalunya". En la mateixa línia, ha afegit que "Susana Diaz és més radical que posar les urnes a Catalunya", ha sentenciat. "Molta gent del PSOE té ganes d'assassinar políticament Pedro Sánchez", ha sentenciat.

Summary: Rufián apel·la a CSQEP a donar suport als pressupostos "més socials de la història de Catalunya"


El secretari general de CCOO de Catalunya, Javier Pacheco, ha afirmat que el sindicat no pot donar suport al referèndum de l'1-O que prepara el Govern. En una entrevista a l'ACN, Pacheco ha apuntat que la consulta "no reuneix les condicions que CCOO va aprovar en el darrer Congrés, amb una aprovació de més del 95% dels afiliats". Per tant, serà un referèndum que "no reuneix les plenes garanties democràtiques per tenir un reconeixement internacional i donar-li el caràcter vinculant" que cal en una decisió del poble de Catalunya sobre el seu futur encaix amb l'Estat. "El que no farem tampoc és negar la possibilitat a la gent de decidir una solució al conflicte institucional. Pel que fa a l'afiliació de CCOO, respectarem, sobretot, la decisió de cadascú de votar d'acord amb la seva posició ideològica", ha afegit Pacheco. Sobre la seva participació en l'1-O, el secretari general de CCOO ha apuntat que la seva funció és "representativa" i que no decidirà què fer fins que se sàpiga "si tenim un referèndum l'1 d'octubre o no".   En aquest sentit, el líder de CCOO ha demanat que "cal trobar un consens i una solució política a una crisi d'aquesta magnitud. Fins l'1-O i després d'aquesta data, treballarem per recomposar la majoria social per trobar una sortida, tenint en compte que no hi ha solució institucional sense donar la veu al poble de Catalunya, però tampoc hi ha solució si es dóna la veu al poble sense un marc institucional que faci efectiva la decisió". El procés no afecta l'economia, segons Pacheco   Sobre un eventual efecte econòmic del procés sobiranista, Pacheco ha afirmat que "el diner no té banderes, sinó interessos". De moment, "no estem patint cap modificació d'activitat pel procés. Catalunya és l'economia que més creix de l'Estat. No dic que una declaració d'independència tingui efectes innocus, però el debat actual no té efectes econòmics".

Summary: Pacheco afirma que CCOO no pot donar suport a l'1-O perquè "no té plenes garanties democràtiques"


L'Observatori contra l'Homofòbia (OCH) ha denunciat una possible agressió física per motius d'orientació sexual a una parella gai en un tren regional que cobria el recorregut Girona-Barcelona. L'OCH ha explicat que les víctimes són una parella de dos nois, de poc més de 20 anys, que viatjaven en un tren regional diumenge a la tarda quan l'agressor, un home d'uns 30 anys, va donar un cop de puny amb la mà tancada al cap d'un dels nois, ''de forma gratuïta'' al·legant que ''l'havien mirat''. El noi va resultar ferit amb contusions. Les dues víctimes han documentat les agressions als Mossos d'Esquadra i rebran atenció psicològica a l'Observatori. El president de l'Observatori ha demanat poder identificar els agressors a través de les càmeres de seguretat del comboi perquè el fet no quedi impune.   L'OCH també ha traslladat la informació als diferents grups parlamentaris i al responsable de delictes d'odi i discriminació dels Mossos d'Esquadra perquè es doni resposta a aquest fet ''com més aviat millor''.  L'entitat també ha recordat que s'està intentant posar en contacte amb el màxim responsable de Renfe per treballar en un protocol LGTBIfòbic específic en aquest mitjà de transport públic, ja que en els darrers 5 anys, se n'han registrat 6 casos.

Summary: L'Observatori contra l'Homofòbia denuncia una possible agressió a una parella gai en un tren regional


Lionel Messi ha anunciat a través d’un comunicat que recorrerà davant del Tribunal Suprem la sentència de l’Audiència de Barcelona que el condemna a ell i al seu pare a 21 mesos de presó per frau fiscal. Al text, els advocats del futbolista asseguren que la sentència “no és correcta”, però centra el debat del tal manera, “que sembla clar que el recurs acabarà per donar la raó a la defensa”. A més afegeix que gran part dels arguments que s’hi expressen són, precisament, els que estan “convençuts” que han de dur els Messi “a l’absolució”. Així doncs, afirmen, el recurs té “bones perspectives de prosperar”. També han subratllat que la sentència de l’Audiència de Barcelona ha imposat una sanció “gairebé simbòlica” a l’astre futbolístic. Segons els advocats Enrique Bacigalupo i Javier Sánchez-Vera la sentència assenyala que hi devia haver una “sospita seriosa” sobre la licitud de la utilització de societats. A parer dels lletrats, amb aquesta afirmació “no s’hauria d’haver condemnat” els Messi per un delicte dolós. D’altra banda, afegeixen, no s’ha pres en consideració que les societats utilitzades per celebrar contractes no fossin ni del jugador ni del seu pare. Pel que fa al recurs davant del Tribunal Suprem, Bacigalupo i Sánchez-Vera afirmen que la jurisprudència més recent en matèries relacionades amb aquest cas “sembla que va donant la raó a les tesis de la defensa, i així es farà valdre al recurs”. També consideren que un cop pagades les quantitats que va estipular l’Agència Tributària, “no es va entendre mai “l’obstinació de la mateixa Agència per mantenir l’acusació”.

Summary: Messi recorrerà al TS la sentència de 21 mesos de presó i confia que serà absolt


Una delegació de tècnics del projecte Geoparc Conca de Tremp-Montsec s'ha desplaçat, aquest dilluns, a la ciutat de Torquay, al sud-oest d'Anglaterra, on aquesta setmana se celebra el 7è Congrés Internacional de Geoparcs Mundials de la UNESCO. Durant el Congrés, el Comitè Assessor de la Xarxa Europea de Geoparcs, votaran les diferents candidatures presentades durant el 2015, entre les quals s'hi troba la de la Conca de Tremp-Montsec, i es decidirà quins projectes esdevenen geoparc. El darrer dia del Congrés, divendres dia 30, es farà una comunicació verbal als geoparcs que han passat favorablement el procés de candidatura. Aquest veredicte haurà de ser ratificat per l'Assemblea General de la UNESCO el pròxim mes de març. La delegació està formada pel Coordinador del projecte Geoparc, Guillem Puras, el Director Científic, Gonzalo Rivas, i un assessor expert en geoparcs, Joan Poch. El president de l'Associació Geoparc Conca de Tremp-Montsec, Joan Ubach, el president del Consell Comarcal del Pallars Jussà, Constante Aranda, i la regidora de promoció econòmica de l'Ajuntament de Tremp, Anna Ritz, es desplaçaran el dijous dia 29 Torquay, per conèixer en primera persona el veredicte del jurat. Al Congrés, que té lloc del 26 al 30 de setembre, hi assisteixen més de 700 delegats de Geoparcs Mundials de la UNESCO, alts càrrecs de la UNESCO, científics, responsables polítics i representants de governs de tot el món. El projecte Geoparc participa també al Congrés amb una conferència sobre la importància dels sòls i el treball divulgatiu que s'està fent amb la utilització de monòlits. Els monòlits són fragments de sòl natural extrets de diferents zones representatives. Per tal de garantir la seva conservació són sotmesos a processos de laboratori, permetent així ser utilitzats per a finalitats educatives i de recerca. A banda de la comunicació científica, està previst que la delegació catalana aprofiti la presència al Congrés Internacional de Geoparcs Mundial de la UNESCO per establir relacions per desenvolupar projectes de cooperació amb Geoparcs que tinguin interessos comuns.

Summary: La Conca de Tremp i el Montsec, pendents de la declaració de la zona com a Geoparc Mundial de la UNESCO


Una quinzena d'entitats naturalistes denuncien que al llarg de la Setmana Santa han detectat que algú està talant arbres de la Roureda de Can Verdalet, al municipi de Tordera (Maresme), tot i formar part del Pla d'Espais d'Interès Natural (PEIN) i de la Xarxa Natura 2000 Europea. Dins d'aquest bosc inundable d'unes 18 hectàrees hi ha en abundància el roure pènol, molt més comú a la zona atlàntica. Segons les entitats, aquesta roureda és única a Catalunya i a la península Ibèrica i ha esdevingut un refugi per a moltes espècies animals de la zona. Les entitats calculen que ja s'ha talat més d'un terç de l'espai protegit i sobretot han anat a buscar els arbres de grans dimensions, sobretot roures pènols, roures africans i freixes de fulla petita. Els ecologistes afirmen que la tala s'ha començat sense comunicar ni autoritzar al Departament de Territori i Sostenibilitat, que és el màxim òrgan competent, ni tampoc a l'Agència Catalana de l'Aigua pels drenatges que també s'han realitzat a la zona. De fet, aquest bosc es situa en una zona inundable i per tal de facilitar l'accés als camions que ja han començat a treure els arbres d'aquest espai protegit han construït vies de drenatge i així treure l'aigua. Això també ha comportat que alguns dels animals que vivien en aquestes basses d'aigua desapareguessin, trencant alguns cicles com el de reproducció –que es porta a terme durant aquestes dates– de molts dels amfibis de la zona. Per exemple, els naturalistes asseguren que algunes de les espècies més afectades són el tritó palmat i el tritó verd, el gripau d'esperons, la serp de collaret o la sargantana roquera, entre d'altres. Aquestes organitzacions també apunten que les actuacions s'han fet "sense cap mena de criteri ambiental" ja que hi ha les roderes de camions arreu del bosc, s'han obert camins secundaris, hi ha taques d'oli i carburant arreu de l'espai a banda de petites fogueres, bidons i vehicles estacionats. La quinzena d'entitats consideren que els dies en què s'ha produït aquesta tala i la opacitat informativa "no poden ser mai excusa de deixadesa i inacció de les administracions o organismes competents". Per això demanen explicacions d'aquesta tala, qui hi ha al darrera i que es restauri urgentment aquest espai alterat, a banda de prendre les mesures necessàries per garantir la preservació dels hàbitats i també de depurar les responsabilitats.

Summary: Entitats ecologistes denuncien la tala d'una roureda protegida a Tordera


L'euroordre contra l'exconsellera d'Educació Clara Ponsatí encara pot tenir recorregut, ja que tot i la negativa de tramitar-la de les autoritats policials del Regne Unit, encara l'ha de valorar l'autoritat judicial del país, que és la "competent per analitzar i valorar si procedeix l'entrega d'aquesta persona", segons han apuntat fonts del Tribunal Suprem. Fonts del Ministeri de l'Interior han recordat que tot i la negativa comunicada per l'oficina de coordinació policial Sirene, que ha considerat l'euroordre "desproporcionada", encara està oberta la via judicial de l'ordre d'extradició. El magistrat Pablo Llarena va remetre l'euroordre tant a la justícia escocesa com a l'oficina Sirene, que és un mecanisme de coordinació policial entre països de l'espai Schengen.

Summary: El Suprem remarca que l'euroordre contra Ponsatí encara té recorregut perquè l'haurà de valorar un jutge


Un cartell aparegut aquest dijous dins una marquesina publicitària del centre de Barcelona ha aixecat força polèmica. Al cartell es veu un llaç groc invertit, en forma de soga, i l'acompanya una frase amb clara connotació antimonàrquica extreta de l'obra 'Enric IV' de William Shakespeare: "Si vivim, vivim per trepitjar els caps dels reis". Aquest tipus de marquesines són propietat de l'Ajuntament, tot i que la publicitat que hi apareix les gestiona una empresa privada. En aquest cas, però, la campanya no havia estat autoritzada. El consistori atribueix la col·locació del cartell a un acte vandàlic, després que s'hagués forçat el sistema de tancament de la marquesina i ja n'ha ordenat la seva retirada. Tot i que no és molt habitual, tampoc és la primera vegada que algú força una marquesina publicitària de la ciutat de Barcelona per posar-hi publicitat no autoritzada. El procediment, segons han detallat fonts municipals, és sempre el mateix i quan es detecta s'ordena a l'empresa que gestiona aquests espais que ho retiri, com s'ha fet en aquest cas. Colau respon amb humor Per la seva banda, l'alcaldessa de Barcelona, Ada Colau, ha respost amb humor a les crítiques que circulen a les xarxes socials arrel de l'aparició del cartell amb la soga groga i la seva estreta vinculació amb la polèmica dels llaços grocs, així com per l'apagada del peveter del Fossar de les Moreres. En un missatge carregat d'ironia, Colau s'ha atribuït totes les accions. "He fet creure que estava de vacances amb la família, però en realitat per les nits em dedico a apagar peveters, alterar marquesines, penjar llaços grocs per després despenjar-los i tornar-los a penjar... I quan arribo a casa em prenc un got de ratafia i faig un riure maligne", ha piulat l'alcaldessa.

Summary: Apareix un cartell amb una soga groga i un lema antimonàrquic en una marquesina de Barcelona


L’Espai Joan Fuster (Sueca) acaba d’ampliar el seu fons documental amb la incorporació de l’obra i documentació del seu amic Josep Garcia Richart (Xàtiva, 1929 – Polinyà, 2015) cedides per la família del també escriptor. La donació inclou la seva obra de creació (poesia, traduccions, textos memorialístics), correspondència amb Fuster i Juan Mollà, fotografies de Fuster i articles de premsa de Garcia Richart. La seva germana –i una de les hereves- Elena Garcia Richart, ha expressat aquest dimecres que donada l’estreta relació d’amistat que unia els dos escriptors “hauria estat una gran alegria” per Richart saber que la seva obra i documentació “es guardaran a casa del seu amic”, és a dir, al centre de difusió de l’obra de l’escriptor de Sueca.  Josep Garcia Richart va mantenir una relació estreta d’amistat amb Fuster al llarg de tota la seua vida i va ser un dels membres de l’anomenada ‘tertúlia de Joan Fuster’. De fet, segons recull el seu dietari, Garcia Richart deia que Fuster havia estat la persona que més havia influït en la seva vida.  Així ho ha recordat la seva germana Elena aquest dimecres, acompanyada d’altres familiars de l’escriptor, en l’acte de formalització de la cessió en donació del seu fons a l’Ajuntament de Sueca, i que es conservarà a l’Espai Fuster de la ciutat. Durant aquest acte, Garcia Richart ha reiterat que entre el seu germà i Joan Fuster es va establir una amistat “que els va unir sempre i que segons ell no ha tingut mai la més mínima ombra”. No és estrany, ha afegit,  que com a conseqüència d’això “acumulara una biblioteca nombrosa i interessant”. “El meu germà estava molt preocupat els últims anys de la seua vida sobre el futur de la seua biblioteca i vam pensar que l’Espai Joan Fuster era un bon lloc per conservar-lo per l’amistat que havia mantingut sempre amb ell”, ha explicat Garcia Richart per fer entendre les raons de la donació. “Hauria estat una gran alegria per a ell saber que els seus llibres, la seua obra poètica i els seus treballs de traducció es guardaran a casa del seu amic, on tindran un racó que conservarà la seua memòria”, ha afegit. Amb aquesta cessió al centre de difusió de l’obra de l’escriptor de Sueca incorpora un material divers: la pròpia obra de creació (poesia, traduccions de Michel Montaigne, textos memorialístics sobre la tertúlia de Joan Fuster i el País Valencià, quaderns i/o diaris); els mecanoscrits i manuscrits originals de la correspondència amb Joan Fuster i amb Juan Mollà, de qui es conserva els originals i el suport digital; les fotografies – originals i còpies – en què apareix Joan Fuster i els articles de premsa publicats de Garcia Richart.

Summary: L’Espai Joan Fuster amplia el seu fons amb l’obra i documentació de Josep Garcia Richart


La patronal aplaudeix l'ajornament fins el 20 de maig però creu que és un període "excessivament curt" ACN Barcelona.-Foment del Treball ha valorat positivament que el govern espanyol hagi ampliat un mes el termini perquè petites i mitjanes empreses i autònoms liquidin els impostos que havien de pagar aquest 20 d'abril però considera que l'ajornament de quatre setmanes és "excessivament curt" i que s'hauria d'estendre fins el mes de juny. En un comunicat, la patronal argumenta que l'activitat econòmica s'ha de mantenir els mesos d'abril  i maig i ha insistit que "són necessaris més estímuls per a la liquiditat en el context de la crisi econòmica més greu dels últims 70 anys a Espanya". La mesura afecta les empreses que facturin menys de 600.000 euros a l'any, però Foment critica nombroses companyies que ingressen més es quedaran fora.  Amb tot, Foment celebra que l'impacte de la mesura "no és menor i afecta el teixit més nombrós i també més vulnerable" i que aportarà "certa estabilitat en forma d'injecció de liquiditat i tresoreria", a més d'evitar que es trenqui la cadena de pagaments entre proveïdors i clients. Segons la patronal, es podran acollir a les mesures, el 84,8% dels contribuents per impost de societats i la pràctica totalitat dels autònoms per IRPF. En canvi, quedaran fora 250.000 societats que sumen el 83% dels pagaments a compte per l'impost de societats i ingressos superiors als 600.000 euros però amb "greus problemes de liquiditat", avisa.

Summary: Foment demana al govern espanyol que ampliï fins al juny les autoliquidacions dels impostos per a pimes i autònoms


Gas Natural Fenosa ha captat aquest dimarts 850 milions d'euros amb una emissió de bons a 10 anys, segons ha informat la mateixa empresa. En paral·lel s'ha llançat una oferta de recompra de bons, el resultat de la qual es farà públic el 23 de gener. Ambdues operacions s'emmarquen dins d'un procés continuat d'optimització del deute financer, s'indica des de la firma. En el cas de l'emissió de bons d'avui, s'ha fet amb un cupó de l'1,5% i ha tingut una demanda superior als 2.300 milions d'euros, provinents de 130 inversors institucionals de 24 països. El preu d'emissió dels nous bons és d'un 98,937% del valor nominal. El desemborsament de l'operació es preveu per al proper 29 de gener. Pel que fa a l'oferta de recompra, la fa Citigroup Global Markets Limited i l'adreça a bons de Gas Natural Fenosa amb venciments entre el 2019 i el 2023. Es preveu que els nous bons que avui ha llançat la gasista, tots o bé una part, siguin permutats pels que finalment hagin estat adquirits per Citigroup.

Summary: Gas Natural Fenosa capta 850 milions d'euros amb una emissió de bons a 10 anys


Moviment Cívic 12-O ha decidit mantenir la convocatòria d'una manifestació a Barcelona contra el confinament per al 7 de maig, tot i que, segons han informat, ja han rebut una resolució del Ministeri de l'Interior on no la permeten per la vigència de l'estat d'alarma. De fet, aquest és l'argument de l'entitat, que assenyala que el govern espanyol "no compta amb els suports polítics necessaris" per prorrogar el decret. Tot i això, encara que no es prorrogui l'estat d'alarma aquest seguirà vigent fins el 9 de maig, que és quan expira –dos dies després de la convocatòria de manifestació-. Per al Moviment Cívic 12-O la prohibició de manifestacions és "arbitrària" i per tant pretén recórrer la decisió d'Interior. L'agrupació preveu mantenir la convocatòria a la plaça Urquinaona fins al mateix dia, quan decidiran si hi van o no. Es fa una crida a la ciutadania a acudir-hi amb banderes d'Espanya amb un llaç negre, guants, mascareta i mantenint la distància social mínima. A més, demanen que si algú hi va i és interceptat per la policia o sancionat documenti l'incident i es posi en contacte amb ells. L'entitat també es refereix a la manifestació convocada per aquest diumenge passat a Madrid contra la gestió del govern espanyol –que tampoc ha estat autoritzada per raons sanitàries i de seguretat- i creuen que es tracta d'un "abús" propi d'un "estat policial". Asseguren que les mobilitzacions són de ciutadans que es "rebel·len" contra mesures "arbitràries i antidemocràtiques".

Summary: Moviment Cívic 12-O manté la manifestació del 7 de maig tot i que Interior no l'autoritza per l'estat d'alarma